李廌
观文恪王公乐道院巽亭在城上下临潩水
氤氲蟠巽隅，峥嵘干斗魁。
芜城佳气缅，茂林朱槛开。
竹月静荫扃，松风绿摇杯。
开轩清流度，隐几遥山来。
恪公昔优游，弭节此裴回。
言念平生容，翻然九泉哀。
张老颂赵寝，雍门悲孟台。
歌榭奄凝尘，燕阁郁生苔。
侈靡一转盼，金碧复成埃。
独无不忘者，安用尔为哉。
恪公古遗直，劲气腾九垓。
岂惟甘棠爱。将与故国偕。
传家有元凯，上客尽邹枚。
聊兴胜士想，愧无能赋才。